पाकिस्तान खाती जासूसी करे के मामला में गिरफ्तार अपना निजी सहायक (पीए) के पद से बर्खास्त करत समाजवादी पार्टी के सांसद चौधरी मुनव्वर सलीम कहले कि फरहत (संसद के पीए) के नियुक्ति राज्यसभा, दिल्ली पुलिस अवुरी उत्तर प्रदेश पुलिस के सत्यापन के बाद भईल रहे।
मूल रूप से मध्य प्रदेश के विदिशा ज़िला के निवासी मुनव्वर सलीम कहले कि, फरहत के गिरफ्तारी के तुरंत बाद उ राज्यसभा सचिवालय के फरहत के पद से बर्खास्त करे के सूचना भेज देले बाड़े।
सपा सांसद कहले कि, उ कबहूँ फरहत के घरे चाहे उनुका शहर नईखन गईल। फरहत उनुका से पहिले बहुत सांसद के पीए के रहा चुकल बा, आ उनुका एकरा बारे में तब अतने जानकारी रहे।
एगो टीवी चैनल संगे बातचीत में सपा सांसद कहले कि, "हम 11 महीना पहिले फरहत के पीए रखले रहनी। फरहत के नियुक्ति से पहिले राज्यसभा सचिवालय के ओर से सभ प्रकार के जांच करावल रहे, जवना में दिल्ली पुलिस अवुरी उत्तर प्रदेश पुलिस के जांच शामिल रहे।"
पीए के गिरफ्तारी प बहुत सावधानी से प्रतिक्रिया देत सपा सांसद कहले कि, हमरा अफसोस बा कि फरहत नीहन आदमी हमरा जिंदगी में शामिल रहे। ए मामला के गहराई से जांच होखे के चाही। जांच में पूरा सहयोग देवे के भरोसा देत मुनव्वर कहले कि, "देश से गद्दारी करे वाला हरेक गद्दार के सजा मिलल जरूरी बा।"
एकरा से पहिले पाकिस्तानी उच्चायोग के एक कर्मचारी के जासूसी के आरोप में भारत छोड़े के फरमान सुनवला के बाद दिल्ली पुलिस के अपराध शाखा एही मामला में समाजवादी पार्टी (सपा) के सांसद मुनव्वर सलीम के निजी सहायक, फरहत के गिरफ्तार क लिहलस।
पाकिस्तान खाती जासूसी करे के आरोप में तीन लोग के धरईला के बाद फरहत ए मामला में गिरफ्तार होखेवाला चौथा आदमी बाड़े। फरहत के गिरफ्तारी इसरो जासूसी कांड गिरफ्तार भईल महमूद अख्तर से भईल पूछताछ के आधार प भईल बा।
दिल्ली पुलिस के अपराध शाखा के एगो वरिष्ठ अधिकारी कहले कि सपा के राज्यसभा सांसद मुनव्वर सलीम के पीए (फरहत) के शुक्रवार के रात में गिरफ्तार कईल गईल अवुरी उनुका से पूछताछ जारी बा।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva